Jurinová, Erika, podpredsedníčka NR SR (2014-11-08):
Vážený pán predseda Národnej rady Slovenskej republiky, vážení páni ministri, kolegyne, kolegovia, máme naozaj pekný rokovací maratón. A je mi ľúto, že aj teraz pred pár sekundami sa prejavila arogancia najvyššieho zrna. Nemyslím teraz, že je to od pána predsedu, ale od celej snemovne, ktorú tvoria v tejto chvíli tí, na ktorých myslím. Sú to tí, ktorí naozaj neumožnili ani len to, aby bola obedňajšia prestávka. Je to vrcholne trápne od vás. Hneď by som povedala na začiatku, že ma aj veľmi urážali slová, ktoré naozaj používal premiér na označenie tých, ktorí sa podpísali pod návrh zákona. Nemá právo pán premiér na mňa povedať jediné krivé slovo, to, ktoré na mňa vzniesol, nemá na to právo. Rovnako vôbec nesúhlasím s tým, čo tu bolo hovorené ešte na začiatku, teraz už sa to neobjavuje ale, že dnešné rokovanie by sa malo týkať len a len zdravotníctva, pretože to bolo uvedené ako dôvod na odvolanie premiéra. Si myslím, že o tých prešľapoch, ktoré urobila vláda, sa tu treba rozprávať. A už sa tu aj o nich rozpráva, chvalabohu. Je ich veľa. A sú tak širokospektrálne, že keby sa naozaj išlo kauza po kauze, tak tu sedíme nie dva dni, tri dni, ale možno týždeň. A určite sme viacerí ani nečakali, že dokážeme takto príjemne stráviť sobotňajšie popoludnie, noc zo soboty na nedeľu. Všakže? Bolo počasie nie veľmi prívetivé, tak určite by sme si lepší program nenašli, ale rovnako by sme si ho nenašli aj v dnešný deň. Myslím, že je veľmi priliehavé takýto pekný slnečný jesenný deň tráviť v Národnej rade namiesto s rodinami. O politickej kultúre tu bolo nahovoreného veľmi veľa. A prikláňam sa k tým poslancom, ktorí hovoria, že toto naozaj nemá obdobu, že je to smutné, že sa musíme podieľať na takomto riadení Národnej rady. Moji kolegovia už spomenuli viaceré závažné veci a ja sa teda budem venovať niečomu inému, budem hovoriť najmä o sľuboch, ktoré pán premiér tomuto národu dal pred voľbami a následne v programovom vyhlásení vlády a spoločne sa pozrieme aj na to, ako sa mu tieto sľuby a mandát, čo mu dali ľudia, darí napĺňať. Preto teda verím, že prijmete aj mnoho citácií, ktoré budem používať, najmä z predvolebného programu vládnej strany SMER, ale aj programového vyhlásenia vlády. Vo svojom volebnom programe nám pán premiér sľuboval, že v prvom rade vytvorí stabilné politické prostredie. No to sa mu vskutku podarilo. Dnes je tu neobmedzená vláda jednej strany, ktorá si stabilne presadzuje biznis pre spriaznených podnikateľov, spriaznených sponzorov, spriaznených lokálnych politikov. Ešte mi napadla jedna vec, na ktorú som zabudla. Teraz pred chvíľkou dala pani poslankyňa Nicholsonová otázku, vlastne o čom je táto schôdza. Tak takisto chcem povedať, aby to bolo všetkým jasné, že táto schôdza je o korupcii, ktorá naozaj je prepletená celou vládou vládnej strany SMER – SD. Takže pozrime sa na to, ako chápe stabilitu strana SMER, tu už teda začínajú citácie z jej volebného programu. „Stabilita je chápaná, ako schopnosť vytvárať u občanov pocit istoty svojou zodpovednosťou založenou na tom, že vie, ako konať a vládnuť tak, aby kvalita života občanov Slovenskej republiky bola trvalo udržateľná.“ Všimnite si, prosím, formuláciu v programovom zameraní „vytvárať u občanov pocit istoty,“ áno, vytvárať u občanov nejaký imaginárny pocit, pocit istoty, ktorý sa však vôbec nezakladá na reálnej politike. Tento sľub pokračuje vo volebnom programe patetickým vyhlásením „vrátiť ľuďom nádej, že žijú v spravodlivej a bezpečnej spoločnosti, kde sú občania nositeľom humánnych a demokratických princípov vládnutia a kde sa rešpektuje zákonnosť a zásady právneho štátu.“ Dnes, keď na Slovensku prevláda marazmus, morálna deštrukcia, je toto vyhlásenie pána premiéra priam absurdné. Podľa prieskumu Európskej únie o kvalite života je vnímanie ekonomickej situácie domácností na Slovensku piate najhoršie v celej Európskej únii. Namiesto nádeje je tu teda skôr beznádej. Ako sľuboval pán premiér, že dosiahne tieto ciele? Tentoraz to bude citát z programového vyhlásenia vlády. „Vláda Slovenskej republiky podporí všestranný trvalo udržateľný hospodársky rozvoj Slovenska ako predpoklad tvorby kvalitných pracovných miest a zlepšovania materiálnych podmienok každej spoločenskej činnosti. Vláda určí základné smerovanie, ako zo Slovenska urobiť konkurencieschopný hospodársky priestor založený na znalostiach spoločenskej súdržnosti a environmentálnom rozvoji. Vytvoria sa tým predpoklady na rýchlejší a udržateľný ekonomický rast a dosiahnutie vyššej úrovne zamestnanosti a sociálneho pokroku. Vláda vytvorí podmienky na priaznivú investičnú klímu pre domácich aj zahraničných investorov. Pri príleve zahraničných investícií bude hospodárska politika zameraná predovšetkým na podporu etablovaných investorov pri expandovaní ich aktivít v Slovenskej republike prostredníctvom postinvestičnej starostlivosti a ich výraznejšieho vstupu do priemyselného výskumu a vývoja u nás. Vláda bude podporovať investície využívajúce najlepšie dostupné technológie s minimálnym dopadom na životné prostredie. Kvalitné pracovné miesta sa tvoria v procese zdokonaľovania ľudskej práce. Aj preto bude cieľom vládnej politiky zamestnanosti vytvárať trhovo konformnými nástrojmi také podmienky, aby hospodárstvo nielen efektívne využívalo pracovnú silu, ale ju aj kvalitatívne rozvíjalo.“ Pozrime sa najskôr na rýchlejší ekonomický rast. Rast HDP bol za vlády Ivety Radičovej 4,4 % v roku 2010, cez 3 % v roku 2011, potom sa chytil kormidla pán premiér Fico a so Slovenskom to išlo dolu vodou, 1,8 % v roku 2012, 0,9 % v roku 2013. Čo sa týka nezamestnanosti mladých, o tom sme tu hovorili aj minulý týždeň pri odvolávaní pána ministra Richtera, ministra sociálnych vecí. Nezamestnanosť mladých je dlhodobo v obrovských číslach. Jednoducho povedané, každý tretí mladý človek je na Slovensku nezamestnaný. Ficovi sa darí nie vytvárať, ale kupovať predražené pracovné miesta prostredníctvom eurofondov cez nesystémové a krátkodobé opatrenia, ktoré nič neriešia. Pokiaľ ide o kvalitné pracovné miesta, vieme dobre, ktoré podniky sa Ficova vláda rozhodla podporiť z našich daní. Sú to napríklad ružomberské papierne Mondi (25 mil. eur). Tu sa o kvalitných pracovných miestach naozaj nedá hovoriť a povedzte mi, aký priemyselný výskum táto firma robí, o navrhovanej podpore pre firmu pána Babiša ani nehovorím. Teraz vám prečítam, čo SMER a pán Fico plánoval urobiť v oblasti posilnenia postavenia Slovenska v rámci Európskej únie a vo svete. „Členstvo Slovenskej republiky v euroatlantických a európskych štruktúrach zásadným spôsobom určuje medzinárodné postavenie štátu, čo poskytuje adekvátne možnosti vplývať v súlade so štátnymi záujmami na medzinárodné rozhodnutia a procesy, ktoré majú bezprostredný dosah na kvalitu života našich občanov. Európska únia je základným prostredím ovplyvňujúcim každodenný život a dianie na Slovensku. Ukotvenie Slovenskej republiky v Európskej únii umožňuje, aby sa občania cítili bezpečne politicky, ekonomicky a sociálne. Vláda istôt pre občanov bude aktívne podporovať a presadzovať snahy o trvalo udržateľný rozvoj Európy založený na vyváženom hospodárskom raste, cenovej a menovej stabilite, na sociálnom a ekonomickom trhovom hospodárstve s vysokou konkurencieschopnosťou. Jej cieľom je zvýšiť kvalitu života občanov dosiahnutou vysokou zamestnanosťou, ich sociálneho rozvoja, zodpovedajúcej úrovni ochrany životného prostredia pri výraznej podpore rozvoja vedeckého a technického pokroku. Základom bezpečnosti je Severoatlantická aliancia. Udržanie silnej transatlantickej väzby zostáva naším životným záujmom. Vláda bude prispievať k posilňovaniu úspešnosti a funkčnosti oboch zoskupení, od ktorých závisí istota medzinárodného postavenia Slovenskej republiky.“ Počuli ste dobre „udržanie silnej transatlantickej väzby, stabilný a spoľahlivý partner NATO, rozvoj dvojstranných vzťahov so štátmi Európskej únie a NATO, osobitne usporiadané a rovnocenné vzťahy so susedmi“. No svojimi činmi a výrokmi pán premiér tieto záväzky neustále popiera. Pri svojich hraniciach, niekoľko sto kilometrov od Bratislavy máme konflikt. A čo k tomu tvrdí náš premiér? Nevidí dôvod na tvrdé sankcie voči Rusku, vraj nás Ukrajina oklamala v roku 2009 brutálnym spôsobom, konflikt je len geopolitickým bojom medzi Amerikou a Ruskom. „Ak Európska únia má nejaké vlastné rezervy, môže tak urobiť, ale nemôžeme si dovoliť riešiť problémy, ktoré si Ukrajina spôsobila sama.“ To bola citácia z marca 2014. „Je to propagandistická vojna.“ (September 2014.) Takéto vyjadrenia vyjadrujú mentálne nastavenie pána premiéra a odporujú záväzkom, že udržanie silnej transatlantickej väzby zostáva naším životným záujmom aj v deklarovanej snahe o dobré susedské vzťahy. Ešte raz sa vám ospravedlňujem, že vo svojom príspevku toľko citujem z programového vyhlásenia vlády, ale to je všetko na dokreslenie pochopenia zlyhania nášho pána premiéra, takže je potrebné uvedomiť si, s čím sa o podporu občanov uchádzal a aký priepastný rozdiel je medzi realitou a sľubmi, ktoré pripomínajú mýty a báje alebo skôr úryvky z knihy Utópia. „S cieľom podpory ekonomického rozvoja,“ to je citát z knihy Utópia, „zvyšovania konkurencieschopnosti slovenskej ekonomiky a tvorby nových pracovných miest bude vláda klásť dôraz na prílev priamych zahraničných investícií predovšetkým do oblasti s vyššou pridanou hodnotou. Podporí koncepcie rozvoja vedecko-technickej spolupráce s priamym vplyvom na rozvoj znalostnej ekonomiky na Slovensku vo väzbe na systém vzdelávania a prípravy vysokokvalifikovaných odborníkov. Vláda istôt pre občanov zabezpečí trvalý a udržateľný hospodársky rast konkurencieschopným reálnym hospodárstvom v globálnom priestore, ktoré nie je dominantne založené na lacnej pracovnej sile, neistote v pracovnoprávnych vzťahoch, znižovaní ochrany zdravia a bezpečnosti pri práci, agentúrnom zamestnávaní, na špekuláciách a podvodoch. Odvíja svoju globálnu konkurencieschopnosť od zamestnancov, ktorí ovládajú moderné svetové technológie, metódy a techniky. Dokáže ich pružne využívať a zdokonaľovať. Kooperuje s efektívnou verejnou správou, ktorá vytvára základný rámec stability podnikateľského prostredia, rozvíja modernú konkurencieschopnú infraštruktúru, schopnú komunikovať so svetom. Pracuje v stabilnom právnom prostredí, ktoré je dodržiavané a vymožiteľné. Je zdokonaľované otvoreným a rovnocenným sociálnym dialógom. Vláda vychádza z presvedčenia, že hospodárska prosperita Slovenska a jej trvalo udržateľný hospodársky rast je možný prostredníctvom celkovej konvergencie ekonomiky k vyspelým krajinám v Európskej únii pri udržaní dostatočnej úrovne sociálno-ekonomickej súdržnosti. Slovenská republika však musí spĺňať tieto podmienky: stabilitu, priaznivé podnikateľské prostredie, rast konkurencieschopnosti.“ Nič z toho, k čomu sa pán premiér zaviazal v programovom vyhlásení, sa nenapĺňa. „Vláda systematicky podporuje len nízkokvalifikované miesta lacnej pracovnej sily.“ Za všetko tu hovorí napríklad dotácia na zamestnávanie mladých ľudí v oblasti kamiónovej dopravy. Pánovi Ficovi sa nedarí dotiahnuť na Slovensko kvalitné investície, kde by sme vytvárali nejakú vedomostnú pridanú hodnotu, dotácie rozdáva len firmám svojich priaznivcov. Pokiaľ ide o podnikateľský sektor, tu sú vízie, ktoré sa však nedarí rovnako naplniť. „Dlhodobý sociálno-ekonomický rast bude zabezpečený cieľavedomou a systémovou daňovou politikou. Zavedie dlhodobé strategické plánovanie s cieľom zvýšiť efektívnosť a sociálnu spravodlivosť daňového systému, ktoré bude zároveň podporovať podnikanie. Vláda podporí prijatie takých opatrení, ktoré obnovia dôveru v právo, vytvoria predpoklady na kvalitný a stabilný právny systém.“ O stabilite a priaznivom podnikateľskom prostredí sa už vôbec nedá hovoriť. Zvyšovanie daní a vytváranie prekážok pre zamestnávateľov len umocňuje nestabilitu v podnikateľskej sfére. Za dva roky vlády pána Fica sa menil zákon o dani z príjmov desaťkrát, zákon o dani z pridanej hodnoty trikrát, zákon o sociálnom poistení päťkrát, zákon o zdravotnom poistení štyrikrát. Predvídavosť a snaha o stabilitu legislatívy je tu „zrejmá“. Pokiaľ ide o korupciu, pán premiér sa v programovom vyhlásení zaviazal k nasledovnému. „Korupcia je spoločenský jav vnímaný ako jedna z najväčších hrozieb pre stabilitu demokratického a právneho štátu, trhovej ekonomiky, sociálneho a ekonomického pokroku. Boj proti nej si vyžaduje zásadné systémové riešenia, ktorými vláda vo všetkých sektoroch verejnej správy zúži priestor pre korupciu, a tak zvýši efektívnosť v oblasti nakladania s majetkom štátu, verejných inštitúcií a samospráv, štátnych dotácií, ako aj v rámci poskytovania zdrojov z fondov Európskej únie a oblasti verejného obstarávania. Vláda bude presadzovať hospodárne vynakladanie verejných prostriedkov a nastavenie účinného sankčného systému. Prijme legislatívne úpravy na zabezpečenie účinných sankčných mechanizmov hlavne v oblasti nedodržiavania postupov a podmienok verejného obstarávania a nehospodárneho vynakladania verejných prostriedkov. Spružní systém čerpania prostriedkov z fondov EÚ, a tým uľahčí a urýchli dané čerpanie s cieľom znížiť riziko zneužívania týchto zdrojov. Vytvorí podmienky na aplikáciu zákona o preukazovaní pôvodu majetku. Vláda razantnejšie zakročí proti pretrvávajúcim hrozbám vyplývajúcim z veľkého rozsahu šedej a čiernej ekonomiky. Prijme legislatívne a inštitucionálne úpravy zamerané na efektívny boj proti daňovým podvodom, a to najmä prepojením obchodného, daňového a trestného práva v rovine procesnej, ako aj hmotnej. Celoplošnú diskusiu si vyžaduje aj prehodnocovanie financovania politických strán smerom k precíznejším a transparentnejším pravidlám financovania identifikácie poskytovateľov príspevkov a zverejňovania údajov o ich financovaní. Zmena právnej úpravy prinesie efektívnejšie postupy a pravidlá kontroly, ako aj zodpovednosť predstaviteľov politických strán za transparentnosť financovania, čo pre Slovenskú republiku vyplýva aj z medzinárodných záväzkov.“ Takže krásne popísaná stať, veľmi dlhá. Verím, že vás to možno aj obťažovalo, ale, bohužiaľ, toto všetko máte vy vo svojom programovom vyhlásení vlády. A ešte raz opakujem, kvôli čomu sme sa zišli na tejto mimoriadnej schôdzi. Je to práve kvôli korupcii, ktorú tu tak máte krásne popísanú a vysvetlenú, ako budete proti nej bojovať, a dva roky ju krásne rozvíjate. Zatiaľ uvidíme, aké výsledky budú ďalej po prijatí protikorupčného zákona z dielne ministra vnútra. Uvidíme to, to si možno zhodnotíme po roku, ale doteraz opatrenia pomáhajú rovnakému masírovaniu nás tým, že robíte všetky možné protikorupčné opatrenia, ale v skutočnosti sa nič také nedeje. Korupcia je tu prelezená cez všetky rezorty od najvyšších úradníkov až po tie najnižšie postavičky. Podľa správy Európskej komisie v boji proti korupcii z roku 2014 vieme, že Slovensko je krajinou s takmer najvyšším percentom občanov (89 % občanov), ktorí si myslia, že úplatkárstvo a využívanie konexií je tým najľahším spôsobom, ako získať určité verejné služby. Možno aj tu stojí za pripomienku, ak vieme, že v mysliach našich ľudí je toto úplne prirodzené, máte dláždenú cestu, máte vydláždenú cestu k tomu, aby ste mohli ďalej pokračovať v tom, s čím ste započali. To mi je veľmi ľúto, ani váš zákon, ktorý bol nedávno prijatý, neobsahuje žiadne state o vzdelávaní, o tom, aby sme naozaj už do mysli našich žiakov, študentov dostávali to, že kradnúť nie je normálne. A to, že rozkrádame úplne s prehľadom štátny majetok, takisto nie je morálne. A nie je to správne, aj keď stále tvrdíte, že vy zákon vôbec neporušujete. Z 28 krajín Európskej únii je tu na tom horšie už len Grécko a Cyprus. Slovensko taktiež patrí medzi najhoršie krajiny vo vnímaní korupcií pri podnikaní. Až 66 % občanov na Slovensku uvádza ako problém pri podnikaní práve korupciu, nehovoriac o korupcii v zdravotníctve, o čom koniec koncov svedčí aj práve posledná kauza piešťanskej nemocnice. Nezabudnime, že exministerka Zvolenská a pani expodpredsedníčka Národnej rady sú, ako to pekne povedal jeden komentátor, iba jej rituálnymi obeťami. Takže máme tu kauzu cétečka v Piešťanoch. Už to tu bolo viackrát pomenované a povedané, že rovnaké kauzy sa nachádzajú aj v iných nemocniciach. Čakáme naozaj iba na to, či sa toho ujme pán nový minister zdravotníctva. Veľmi ťažko sa mi chce veriť, že bude pracovať iným spôsobom, ako bol zvyknutý doteraz. Bol dva roky štátnym tajomníkom, mal možnosť pomôcť pri rozkrývaní prípadov, ako bol piešťanský CT prístroj. Doteraz sa tak nekonalo. Obávam sa, že tá kontinuita bude pretrvávať, bohužiaľ, len dúfam, že zmluvy, ktoré sú už teraz k dispozícii, ktoré sa týkajú cétečiek v Trnave, v Trenčíne a v Martine, budú rovnako dôsledne prešetrené, o to viac, ak pán štátny tajomník povedal, že vlastne toto sú veci, toto sú nemocnice, pretože ide o fakultné nemocnice a sú teda v pôsobnosti ministerstva zdravotníctva, na ktoré má priamy dosah. Verím, že tak zastaví, čo sa zastaviť dá. A bola by som veľmi rada, keby následné kontroly prebehli naozaj v čo najväčšom počte, ak nie vo všetkých nemocniciach. Výsledky vlády v protikorupčných opatreniach vidíme aj pri osobnej podpore korupčného správania v priamom prenose u premiéra. K čomu inému sa dá prirovnať jeho konanie v Žiline, jeho vyjadrenia v Žiline, kde jasne naznačil cestu klientelizmu, hnusného klientelizmu, hovoril priamo občanom, že: „Vy, ktorí ste v našej strane, v našej politickej strane, sa budete mať lepšie.“ Je to smutné, že toto museli počuť občania práve pred voľbami. Pripomeňme si teraz, k čomu sa pán premiér zaviazal v oblasti lobingu. „Treba sa vyhnúť autonómnym zmenám pre zmeny, pre lobing úzkeho okruhu podnikateľských subjektov.“ Pripomeňme si niektoré kauzy pána premiéra z prvej vlády presahujúce do súčasnosti. To je predaj emisných limitov garážovej firme Interblue Group, kde štát v obchode prerobil zhruba 47 mil. eur (O čo iné ako o lobing úzkeho okruhu podnikateľských záujmov išlo?), alebo popolčekový škandál, alebo zopár miliónov na rozvoj lyžiarskeho strediska Jakubkova lúka pre firmu spriazneného podnikateľa či nákup starých a drahých počítačov za vyše 22 mil. pre školy. Toto sú len vybrané kauzy z minulej vlády, do minulosti nemám záujem ísť ďalej. Zastavme sa na tomto mieste a pripomeňme si kauzy, ktoré pán premiér a jeho vláda stihli napáchať za tieto dva posledné roky. Budem sa pritom snažiť ísť po rezortoch, aby sme videli, že táto vláda je vládou trapasov a prešľapov. A čo je horšie, je to vláda oligarchov. Poďme sa pozrieť napríklad na ministerstvo zdravotníctva. Okrem poslednej kauzy v Piešťanoch, a teda už naznačených káuz v Trenčíne a Martine tu máme nekonečné príklady klientelizmu, lobingu, netransparentnosti, proti ktorým premiér tak brojil vo svojom programovom vyhlásení, chýbajúce záchranárske vrtuľníky vinou neskorého výberu na ministerstve, potrestanie lekárky, ktorá upozornila na bielenie karty v nemocnici v Nitre, o tom dlhšie rozprával aj pán poslanec Mičovský, či ozdravný plán žilinskej nemocnice vypracovaný pod vedením kotolníka, zhodou okolností suseda riaditeľa tejto nemocnice Štefana Voláka. Ministerstvo vnútra. Hoci má štát veľa svojich rekreačných zariadení, policajní funkcionári sa radili v hoteli bývalého príslušníka ŠtB Širokého. Funkcionári polície trávili tri dni na porade o daňových zločinoch v grandhoteli Bellevue v Hornom Smokovci. Ministerstvo vnútra kúpilo v roku 2013 od firmy Stražan štyri rebríky Metz L39 na podvozku Mercedes-Benz spolu za 2,557 497 mil. eur s DPH. Jeden rebrík tak vyšiel na takmer 640-tisíc eur vrátane voliteľnej výbavy. Ak by sme sa pozreli do susedných Čiech, oni kupovali päť rebríkov toho istého typu po 480-tisíc eur. Po prirátaní požiarneho príslušenstva za 22 640 eur je potom rozdiel v prospech českých hasičov vyše 136-tisíc eur na jedno auto. Poradca ministra Kaliňáka a bývalý policajný viceprezident Stanislav Jankovič sa kamarátil so šéfom podsvetia. Jankovič sa rozhodol z funkcie odstúpiť po tom, ako Tom Nicholson na svojom blogu zverejnil prepis odpočutých rozhovorov medzi Jankovičom a jedným z údajných šéfov bratislavského podsvetia Liborom Jakšíkom. Škoda, že takéto kauzy musia naozaj najskôr odhaliť novinári, aby sa tým začali určité osoby zaoberať. Minister vnútra Robert Kaliňák zveril v roku 2013 tendre svojho rezortu do rúk malej firmy z obce Horné Plachtince. To je tiež dôverne známy príbeh. Ako obstarávacia agentúra sídlila v budove obecného úradu, vyberala víťaza súťaže na reklamné a PR služby za 130 mil. eur. Poradkyňa Kaliňáka Tatiana Behrová odôvodnila zverenie tohto obstarávania uvedenej agentúre slovami: „Nemáme kapacitu, aby sme robili naraz súťaž na autá, uniformy, pištole aj PR službu." S ponukou sa podľa nej prihlásila samotná agentúra, ktorá vznikla iba pár dní predtým. Isteže, je to náhodička. V roku 2013 šéf polície Gašpar podpísal synovi poslanca strany SMER výnimku, vďaka ktorej sa Marián Kovačócy mladší stal zástupcom okresného šéfa polície v Trnave. Skúsme rezort dopravy. S predražením výberu elektronického mýta o 200 mil. z čias prvej Ficovej vlády už, žiaľ, nič neurobíme, a teda neurobia všetci občania Slovenska, no mýto je naďalej sliepkou znášajúce zlaté vajce pre spriaznených podnikateľov. Štát podpísal s firmou Fleetpay zmluvu o výbere mýta cez platobné karty kamionistov. Pritom banky bežne požadujú za tieto platby najviac 2 % zo zaplatenej sumy. Koľko platí tejto firme naša diaľničná spoločnosť? Je to viac ako 5 %. Uvedená firma tak pri obrate 7 mil. dosahuje zisk viac ako 3 mil. eur. To, že s touto firmou je personálne prepojený podnikateľ Milan Fiľo, okrem iného je spolužiakom už spomínaných papiernikov z Ružomberka, je iste náhoda. Nasleduje balada o nezasypaných jamách firmy Váhostav Juraja Širokého. Národná diaľničná spoločnosť s ním v roku 2013 podpísala dodatok zmluvy za 6 mil. eur. Takúto sumu mal dostať za zasypanie jám, z ktorých ťažili štrk pri výstavbe diaľnice pri Považskej Bystrici. Iné firmy boli ochotné tie isté jamy zasypať za 2 mil. Ministerstvo dopravy, ktoré riadi pán minister Ján Počiatek, zverejnilo vo februári 2013 podmienky súťaže na predmet zákazky Jednotný informačný systém v cestnej doprave – Elektronické služby v doprave. Odhadovaná cena tu bola 29 mil. eur. Túto súťaž však po námietkach zrušil Úrad pre verejné obstarávanie ako diskriminačnú. Bolo by zaujímavé vedieť, pre koho bola táto súťaž ušitá. Drahú webstránku robil kamarát hovorkyne Železníc. Už vieme, prečo zrejme Železnice zaplatili tisíce eur za stránku, ktorú by študent urobil za pár hodín. Odpoveď na to by nám mohla dať určite hovorkyňa Železničnej spoločnosti, totiž jej kamarát dostal kšeft a nielen to. Televízia Markíza zistila, že na tomto obchode sa mala podieľať aj firma, ktorú vlastní manžel samotnej hovorkyne. Železnice Slovenskej republiky delilo od vypísania klasickej verejnej súťaže na nákup závor na priecestia či semaforov jedno euro. Táto štátna firma totiž plánuje na tento účel minúť v najbližších dvoch rokoch 399 999 eur, magické číslo. Úsek diaľnic Hubová – Ivachnová bude stavať opäť Váhostav pána Širokého. Troch lacnejších uchádzačov tu zo súťaže vylúčili pre neobvykle nízku cenu. Čo je na tom, že Váhostav za prácu nezaplatil a vďaka reštrukturalizácii ani nikdy nezaplatí desiatkam menších firiem a živnostníkov, takže obetovali opäť slabších, tak ako to robia naozaj veľmi často v poslednej dobe. Zmluvu na rekonštrukciu 12 kilometrov železničnej trate pri Trenčíne uzavreli Železnice Slovenskej republiky s konzorciom firiem vedeným trnavskou spoločnosťou TSS Grade s ponukou za 245 mil. eur bez dane z pridanej hodnoty. TSS Grade je blízka podnikateľovi Vladimírovi Poórovi. Tesne pred podpisom tejto zmluvy vstúpila do reštrukturalizácie pre dlhy voči partnerom. Tu bola ponuka firmy Skanska lacnejšia o 44 mil. eur, bola zo súťaže však vylúčená pre drobný rozdiel v praxi stavbyvedúceho, nehľadiac na to, že podobné chyby malo v ponuke aj víťazné konzorcium, navyše strata pre obyvateľov Slovenska nemusí byť konečná, pre zmanipulované verejné obstarávanie hrozí sankciami aj Brusel. Ministerstvo hospodárstva. Štátna akciovka Transpetrol si prenajala od hokejového klubu Slovan, podnikateľa Juraja Širokého luxusný box na štadióne za 211-tisíc. Buď je to papalašizmus štátnych manažérov, čo si doprajú hokej v luxusnom prostredí, alebo ide o skrytý sponzoring súkromného klubu. Správa štátnych hmotných rezerv kúpila cez svoju firmu Poľnonákup TATRY v marci tohto roku asi 1 000 ton cukru od partnera finančnej skupiny J&T Igora Rattaja. Za tonu cukru Rattajovej firme Montir zaplatila 697 eur. Pritom spotová cena sa vtedy pohybovala okolo 520 eur, vraví šéf Slovenského cukrovarníckeho spolku Radovan Roba. Štát tak preplatil najmenej 177-tisíc eur. Na podobných obchodoch s pšenicou štát prerobil vyše 0,5 mil. eur. Vládny materiál o kúpe akcií stratovej časti SPP bol vytvorený na počítači firmy J&T Investment Advisors, ktorá je vo vlastníctve firmy, od ktorej štát tento stratový podnik kupoval. O klientelizmus však podľa vlády rozhodne nejde. O tomto sme tu už tiež dosť dlho rokovali . Fond národného majetku vrátil do funkcie riaditeľa Bratislavskej teplárenskej Vladimíra Račeka napriek tomu, že za prvej Ficovej vlády podozrivo hospodáril so štátnym majetkom a za rôzne informačné systémy uvedenej mestskej teplárne zaplatil 15 mil. eur. Okrem toho nominanti strany SMER Vladimír Raček a Ružena Lovasová darovali z firemných peňazí 3 300 eur brnianskemu plastickému chirurgovi aj iným podobným zariadeniam. Jeden z dvojice manažérov garážovej spoločnosti Interblue Group, ktorá za prvej vlády Roberta Fica lacno získala emisné kvóty, ide z eurofondov čerpať peniaze na vývoj a inovácie. Z príslušnej zmluvy, ktorú zverejnilo ministerstvo hospodárstva, vyplýva, že firma Magic Trading Corporation Norberta Havalca má dostať nenávratný príspevok 636 330 na podporu inovácií v rámci projektu Komplex mobilného rádiologického laboratória. Tieto posledné kauzy, ktoré sme spomínali, sa týkajú ľudí, s ktorými už štát mal raz negatívne skúsenosti. Ale pre dnešnú našu vládu, pre vládu strany SMER, je to signál, že ich treba ďalej podporovať, že ich treba ďalej obsadzovať do výkonných funkcií vo verejnej správe. To sme prešli vlastne len pár rezortov. Keby som chcela možno hovoriť o ďalších kauzách, mohli by sme tu byť do ďalšieho rána. Ďalej mám vycitované vyjadrenia alebo state z programového vyhlásenia vlády, ktoré sa týkajú súdnictva, veľmi, veľmi pekne nechcem to už čítať, lebo naozaj je to dosť obšírna citácia. Ja by som možnože vyňala z toho len pár vecí, ktoré mňa zaujali, a krátko by som ich okomentovala, takže budem pokračovať, proste zlepšenie súdnictva, aby bolo možné účinne a rýchlo postihovať trestné činy, aby sa zvyšovala autorita súdov a obmedzovali sa obštrukcie zo strany obvinených. Tu nevidím zatiaľ žiadnu nápravu, pretože máme samotného premiéra, ktorý nedokáže prevziať obsielku zo súdu a tvári sa, že je nezastihnuteľný. Takže zatiaľ podľa toho, ako funguje sám pán premiér, vidím, že toto opatrenie neprišlo do platnosti. To, že má vláda prijať protikorupčné opatrenia, som už raz citovala aj pri programovom vyhlásení (ministerstvo hospodárstva). Bohužiaľ, tak ako som vravela, možno po roku budeme poznať prvé zhodnotenia len novoprijatého zákona, nič viac, pretože iné sa tu veľmi nemenilo a vidíme, ako funguje vláda do dnešných čias. Čo ma ešte zaujalo v programovom vyhlásení ohľadom súdnictva, to je zvýšenie transparentnosti vlastníckych vzťahov k nehnuteľnostiam v Slovenskej republike verejne dostupnými službami aj v záujme ochrany vlastníkov nehnuteľností a táto časť vety, posilnenie postavenia poškodeného v trestnom konaní. Toto je téma, ktorej sa už spolu s Jankou Šípošovou venujeme vyše dvoch rokov, posilnenie postavenia poškodených v trestnom konaní. Je mi ľúto, že tu opäť môžem iba povedať, že všetky intervencie, ktoré sme týmto smerom podnikali, boli doteraz nevypočuté. Možno po 2-, po 2,5-ročnom úsilí dva, dúfam, bude to téma, ktorá bude hodna naozaj už pozornosti aj ministerstva spravodlivosti. Už máme informácie, že je zvolená komisia, ktorá sa bude naozaj týkať práv obetí, ktorá bude už len z toho, kto je v nej obsadený, verím, naozaj napĺňať aj naše vízie najmä v tom duchu, aby boli splnené naše záväzky v rámci prijatia smernice Európskej únie. Na druhej strane tento týždeň sa uskutočnila konferencia na akademickej pôde, teda konferencia o obetiach. A tam sme sa dozvedeli z úst osoby, ktorej veľmi dôverujeme a ktorá, myslím, má veľké slovo aj medzi právnikmi, pani Kurilovskej, že v trestnom kódexe opäť budú zvýšené práva páchateľov. Takže vláda robí možno presne opačne to, čo má napísané vo svojom programe vlády zatiaľ namiesto toho, ako má napísané, že posilní postavenie poškodeného v trestnom konaní, tak máme informáciu, že v Trestnom zákone sa bude posilňovať postavenie práve človeka, ktorý pácha trestnú činnosť, takže páchateľov, čo mi je ľúto. Tých sľubov, ktoré by som mohla v oblasti súdnictva prečítať, bolo veľmi veľa, až z toho môže bolieť hlava. Ale povedzme si, ako vníma súdnictvo obyčajný občan. Podľa prieskumu agentúry FOCUS pre Transparency International z roku 2012 považuje úplatkárstvo na súdoch a prokuratúre za veľmi rozšírené polovica respondentov, až 52 % opýtaných. Súdy sa tak radia na druhé miesto v oblastiach, kde je podľa vnímania respondentov najviac úplatkárstva, hneď po zdravotníctve. Navyše, oproti poslednému prieskumu v roku 2009 badať mierne zvýšenie vnímania rozšírenej korupcie v tejto oblasti zo 48 % na 52 %. Slovenská republika čelí veľkým výzvam v oblasti vymáhateľnosti práva vrátane vymáhateľnosti základných práv a slobôd. Dokazuje to veľký nárast káuz týkajúcich sa prieťahov v konaní na Ústavnom súde, ale aj stupeň celkovej nedôvery občanov v činnosť štátnych orgánov, najmä súdov a orgánov činných v trestnom konaní. Podľa prieskumu, tiež z roku 2012, Ústavnému súdu nedôverovalo skôr alebo vôbec až 49 % opýtaných, Najvyššiemu súdu nedôverovalo 54 % opýtaných, o rok neskôr v roku 2013 sa stupeň tejto nedôvery ešte zvýšil. Podľa výsledkov kvalitatívneho prieskumu, ktorý pre VIA IURIS uskutočnila agentúra FOCUS, vyplýva, že nedôveru k slovenským súdom prejavili viac ako dve tretiny respondentov (69 %). V očiach verejnosti teda vysoko prevažuje nedôveru k súdom na Slovensku nad dôverou voči nim. Zo zoznamu niekoľkých možných dôvodov nedôvery voči súdom na Slovensku najviac respondentov označilo ako príčinu nedôveru osobu sudcu. Totiž až 43 % vybralo názor, podľa ktorého sudcovia sú nedôveryhodní, napríklad nie sú nestranní, nezávislí, takmer tretina opýtaných (30 %) vybrala názor, že súdne konania trvajú dlho. A náš pán premiér s týmto stavom zatiaľ nič zásadné nerobil. Opatrenia v prospech súkromného sektora a podnikateľskej sféry, ku ktorým sa pán Fico zaviazal vo volebnom vyhlásení, vyzerajú vo svetle jeho súčasných opatrení ako pekne napísané mystifikácie. A rada by som vám opäť citovala z programového vyhlásenia vlády, ale neurobím to, nechcem vás tým už veľmi otravovať. Ale ak by ste to chceli, dám vám tie papiere k nahliadnutiu, až sa vám to nechce vyhľadať v programovom vyhlásení vlády. A je to napísané krásne, excelentne, tak ako by sme si to naozaj všetci priali, len, bohužiaľ, tá skutočnosť sa líši s tým, čo je napísané na papieri. A myslím si, že po tom, všetkom čo tu bolo hovorené aj minulý týždeň, aj tento týždeň, je asi jedno komentovať vôbec, čo všetko boli schopní napísať do programového vyhlásenia vlády. A teraz vlastne valcujú sami svoje programové vyhlásenie vlády. Stačí pritom povedať možno niečo o podpore podnikateľov napríklad vyššími daňami alebo vyššími odvodmi. Pokračujeme ďalej v školstve. V školstve považuje vláda za rozhodujúce zabezpečenie výraznejšej úlohy a postavenia učiteľov všetkých stupňov škôl v spoločnosti, preto okrem odborného a sociálneho aspektu sa musí zvýrazniť aj ich celospoločenská pozícia, t. j. politická, odborná a laická podpora učiteľskej profesie a, samozrejme, aj jej finančné ohodnotenie a zvýšenie spoločenského postavenia, preto bude systémovo riešiť zlepšenie odmeňovania pedagogických, odborných a nepedagogických zamestnancov podľa ich kvality a v závislosti od možnosti štátneho rozpočtu. Vláda si uvedomuje, že nevyhnutným predpokladom ďalšieho rozvoja školstva bude tiež obnova disciplíny na základných a stredných školách založenej na prirodzenom vzore a autorite. Ako lepšie dokumentovať stav o zvýšenie autority učiteľa, ako je príbeh Ota Žarnaya, ktorý bol z košickej školy vyhodený preto, že upozornil na podivné mrhanie financií, pričom ako mu pomohlo ministerstvo školstva? Tento príbeh vám bol opäť predstavený pri rozprave pána poslanca Jána Mičovského. V oblasti financovania škôl a školských zariadení uskutoční vláda také opatrenia, aby vzdelávanie nebolo len výhodným biznisom z peňazí daňových poplatníkov, podmieni existenciu a financovanie škôl predovšetkým uplatnením ich absolventov na trhu práce vo vyštudovanom odbore. Nie je lepší príklad pre uplatnenie absolventov ako tento, ktorý navrhuje minister práce a sociálnych vecí v pripravovanej stratégii rodovej rovnosti, vytvoriť na vysokých školách odbor rodová rovnosť. Ale tak ma napadlo, že aj túto noc sme mali možnosť vidieť rodovú rovnosť v praxi. Máme vypracovanú stratégiu rodovej rovnosti, akčný plán rodovej rovnosti. Už je schválený. A tak nadviažem na faktickú poznámku, ktorú mal Lojzo (Reakcia z pléna.), pán poslanec Hlina, ďakujem, áno, ako pekne bola uplatnená rodová rovnosť priamo v ústavnej sieni Národnej rady. Tak ako povedal, ženy nechali obslúžiť, aby sa mocní chlapi dobre vyspali. Nech vám to padne na úžitok. (Prerušenie vystúpenia predsedajúcou.)